ད་ནི་རྩོད་པའི་རྣམ་བཞག་བཤད་པ་ལ་རྩོད་པའི་གང་ཟག་དང༌།རྩོད་པའི་དུས།ཇི་ལྟར་རྩོད་པའི་ཚུལ།རྩོད་པའི་འབྲས་བུའོ།།རྩོད་པའི་གང་ཟག་སྔ་རྒོལ་གྱི་རྣམ་བཞག་བཤད་པ་ལ་རྟགས་གསལ་གཏོང་བར་བྱེད་པའི་གང་ཟག་དེ་སྔ་རྒོལ་གྱི་མཚན་ཉིད་དང༌།སྔ་རྒོལ་དེ་ལ་དབྱེ་ན་སྔ་རྒོལ་ཡང་དག་དང་སྔ་རྒོལ་ལྟར་སྣང་གཉིས་ལས།རང་གིས་འཕངས་པའི་རྟགས་གསལ་ལ་བརྟེན་ནས་སྐབས་ཀྱི་ཕྱི་རྒོལ་གྱི་རྒྱུད་ལ་བསྒྲུབ་བྱ་རྟོགས་པའི་ཚད་མ་དང་དོན་འགྱུར་གྱི་ཐེ་ཚོམ་ཅི་རིགས་སྐྱེད་པར་བྱེད་ནུས་པའི་གང་ཟག་དེ་སྔ་རྒོལ་ཡང་དག་གི་མཚན་ཉིད།དེ་ལྟར་སྐྱེད་པར་བྱེད་མི་ནུས་པའི་གང་ཟག་དེ་སྔ་རྒོལ་ལྟར་སྣང་གི་མཚན་ཉིད།དོན་ནི་རང་གིས་འཕངས་པའི་རྟཊ་གསལ་དེ་རིགས་པ་ཡང་དག་དང་མི་ལྡན་པས་གཞན་གྱིས་སུན་འབྱིན་ནུས་པའོ།།དེ་ལྟར་ན་སྔ་རྒོལ་གྱིས་དམ་བཅའ་བ་ལ་མི་འོས་པའི་སྒྲུབ་བྱེད་དང་རྟགས་གསལ་གཏོང་བ་དང༌།སྐབས་སུུ་མ་བབས་པའི་གཞུང་ལས་སྒྲུབ་བྱེད་གཏོང་བ།ཁས་བླངས་པའི་དོན་ལ་རྟགས་མི་འགོད་པ།ཤེས་འདོད་མེད་པའི་བཞད་གད་དང་ཚིག་འཁྱལ་སོགས་ཀྱིས་སྒྲུབ་བྱེད་གཏོང་བ་ལ་རྣམ་པ་ཀུན་ཏུ་སྤངས་བྱ་གཙོ་བོའོ།།དེ་ནས་ཕྱི་རྒོལ་གྱི་རྣམ་བཞག་ནི་ཁས་ལེན་འཛིན་པར་བྱེད་པ་དེ་ཕྱི་རྒོལ་གྱི་མཚན་ཉིད།དེ་ལ་ཡང་ཕྱི་རྒོལ་ཡང་དག་དང་ལྟར་སྣང་གཉིས་ལས།རང་ལ་འཕངས་པའི་རྟགས་གསལ་ལ་བརྟེན་ནས་རང་གི་རྒྱུད་ལ་བསྒྲུབ་བྱ་རྟོགས་པའི་ཚད་མ་དང་དོན་འགྱུར་གྱི་ཐེ་ཚོམ་ཅི་རིགས་སྐྱེ་འགྱུར་གྱི་གང་ཟག་དེ་ཕྱི་རྒོལ་ཡང་དག་གི་མཚན་ཉིད།རང་ལ་འཕངས་པའི་རྟགས་གསལ་ལ་ལན་དོན་མཐུན་འདེབས་ནུས་པའི་རིགས་སུ་གནས་པའི་གང་ཟག་དེ་ཕྱི་རྒོལ་ལྟར་སྣང་གི་མཚན་ཉིད་ལ་འཇོག་པ་སོགས་དཔྱད་རྒྱུ་མང་ཙམ་སྣང་ཡང་གཙོ་བོ་རང་གི་ཡིག་ཆའི་གཞུང་བཞིན་བྱ་རྒྱུ་གལ་ཆེ།ཕྱི་རྒོལ་གྱི་སྤངས་བྱ་གཙོ་བོ་ལ་ཡིག་ཆ་དང་རིགས་ལམ་མི་མཐུན་པའི་ཁས་ལེན་སྐྱོང་བ།སྐབས་དོན་ལ་མི་ཉན་པར་ངག་འཆལ་སྣ་ཚོགས་བཤད་པ།གྲོང་ཚིག་དང་འདྲེས་པའི་ལན་རྒྱག་པ་ཚ་འཁོར་གསུམ་ལ་འཛེམས་ནས་གཡོ་སྒྱུ་སྣ་ཚོགས་བྱེད་པ་སོགས་ཡིན་ལ་ཅུང་ཟད་རྒྱས་པར་བཤད་དགོས་པ་ངག་འཆལ་གྱི་སྐོར་ལ་༧རྗེ་ཞྭ་དམར་པནྚིཏའི་ལམ་རིམ་ལས།དེས་ན་འཛམ་གླིང་སྤྱི་བཤད་དང་གེ་སར་སྒྲུང་སོགས་སྨྲ་བ་དང༌།ནང་བའི་གཞུང་ཡིན་ཡང་སངས་རྒྱས་ཀྱི་དགོངས་པ་ལོག་པར་བཤད་པ་རྣམས་ཀློག་པ་དང༌།ཚེ་འདིའི་འཚོ་ཐབས་ཁོ་ན་དོན་གཉེར་གྱི་བསམ་པས་ཞི་རྒྱས་དབང་དྲག་བཞིའི་སྔགས་བཟླ་བ་ལ་སོགས་པ་ངག་ཀྱལ་དུ་འགྱུར་བ་དང༌།རྣམ་བཤད་རིགས་པར་རྙེད་བཀུར་དོན་གཉེར་གྱིས་ཆོས་སྨྲ་བའང་ངག་ཀྱལ་དུ་གསུངས།ཡང༌།ངག་ཀྱལ་འདི་ངོས་ཟིན་པ་དཀའ་ཞིང་འབྱུང་ཉེ་བ་དང༌།མི་ཚེ་སྟོང་ཟད་དུ་གཏོང་པའི་ཐབས་སྡུག་ཤོས་ཡིན་པས་དགག་ཅི་ཐུབ་བྱ།ཞེས་གསུངས་པ་ལ་དཔགས་ནས་རང་རྒྱུད་ལ་དཔྱད་པ་གཏོང་དགོས་པར་སྣང༌།གལ་ཏེ་རྩོད་པ་བྱེད་པའི་སྐབས་དཔང་པོ་ངེས་པར་དུ་ཡོད་དགོས་ཏེ།རྒྱ་གར་འཕགས་པའི་ཡུལ་གྱི་རྩོད་པའི་མཆོག་གྱུར་སློབ་དཔོན་ཆོས་ཀྱི་གྲགས་པས་ཕྱི་ནང་གི་གྲུབ་མཐའི་གནད་ཐམས་ཅད་ལེགས་པར་ཤེས་ཏེ།མཁས་པ་ཡོད་ན་རྩད་དོ་ཞེས་དྲིལ་བསྒྲགས་ཀྱང་ཕལ་ཆེར་ཡུལ་གཞན་དུ་བྲོས།རྩོད་པ་བྱས་པ་རྣམས་ཆོས་ཀྱིས་ཚར་བཅད་ནས་ཆོས་ཀྱི་ལམ་ལ་བཀོད་པས།མུ་སྟེགས་རིགས་ལ་སྒྲ་ཚད་མཁས།།རྒོལ་བ་ཚར་གཅོད་མཁའ་ལ་གཤེགས།།ངྷརྨ་ཀིརྟི་ཞེས་བྱ་བའི།།བླ་མ་དེ་ལ་ཕྱག་འཚལ་ལོ།།ཞེས་བསྟོད་པས་སྙན་པའི་གྲགས་པ་མཐར་བཞིར་ཁྱབ།ཡུལ་དེའི་རྒྱལ་པོ་ཆེན་པོས་གདན་དྲངས་ནས་སྦྱིན་བདག་མཛད་དེ་རབ་ཏུ་བྱེད་པ་སྡེ་བདུན་བརྩམས་ཤིང་མཇུག་ཏུ་རྣམ་འགྲེལ་གྱི་ལེའུ་དང་པོ་རང་འགྲེལ་དང་བཅས་པ་མཛད་དོ།།དེའི་སྐབས་སུ་རྒྱ་གར་མཁས་པ་སུ་ཞིག་གིས་བསྟན་བཅོས་ཞིག་བརྩམས་ཚེ་རྒྱལ་པོ་དང་ལོ་པཎ་ཐམས་ཅད་གྱིས་སངས་རྒྱས་ཀྱི་དགོངས་པའི་མདོ་སྡེ་དང་མཐུན་མི་མཐུན་བརྟག་པ་བྱས་ནས་བཟང་ན་སྟེགས་མཐོན་པོར་བཞག་ནས་ཁྲོམ་བསྒྲགས་བྱེད་པ་དང་སངས་རྒྱས་ཀྱི་དགོངས་པའི་ལུང་དང་མ་མཐུན་ཚེ་ཁྱི་སོགས་ཀྱི་མཇུག་ལ་བཏགས་ནས་འཕྱ་དམོད་བྱེད་ཅིང༌།སངས་རྒྱས་ཀྱི་བསྟན་པ་རིན་པོ་ཆེར་དག་ཐེར་མཛད་པའི་སྲོལ་ཡོད་པ་བཞིན།ཁོང་གི་བསྟན་བཅོས་རྣམས་གྲྭ་སར་འགྲིམས་པས་ཕལ་ཆེར་གྱིས་མ་ཤེས་སོ།།ལ་ལས་ཤེས་ཀྱང་ཕྲག་དོག་བྱས་ནས་རྒྱལ་པོ་ལ་ཉེས་སོ་ཞེས་བསྒྲགས་ཏེ་ཁྱི་མཇུག་ལ་བཏགས་པས།སློབ་དཔོན་ན་རེ།ཁྱི་གྲོང་དང་སྲང་ཀུན་ཏུ་རྒྱུ་བ་བཞིན་བསྟན་བཅོས་ཀྱང་དར་བར་འགྱུར་རོ་གསུངས།དེར་མ་ཟད།རང་རེ་བོད་གངས་ཅན་གྱི་ལྗོངས་སུ་ཧྭ་ཤང་གི་བསྟན་དྲི་མ་ཅན་བསྟན་བཅོས་ལ་ཆོས་བྱ་མི་དགོས་ཉལ་བས་ཆོག་ཅེས་སྟོན་པ༑བསམ་གཏན་ཉལ་བའི་འཁོར་ལོ།མདོ་སྡེ་དགོངས་པ་ངེས་འགྲེལ་རང་གི་ལྟ་སྤྱོད་དང་འགལ་བར་མཐོང་ནས་རྡཽག་པས་དྲིལ་བ་སོགས་ཀྱི་དྲི་མས་ཁྱབ་པར་བྱས་ཚེ་སློབ་དཔོན་ཀ་མ་ལ་ཤཱི་ལས་ལེགས་པར་བཀག་ཅིང་དེའི་སྐབས་སུ་ཡང་བཙན་པོ་གོང་ལ་བཞུགས་ནས་དཔང་པོ་དང༌།ཧྭ་ཤང་གཡས་གྲལ་དུ་བྱས།སློབ་དཔོན་གཡོན་གྲལ་དུ་བྱས་ནས་རྩོད་པའི་སྐབས་སུ་ཡང་རྒྱལ་པོས་དཔང་བོ་མཛད་ནས་ལྟ་སྤྱོད་རྣམ་པར་དག་པ་གཏན་ལ་ཕབ་ཐུབ་པ་བྱུང་ཡོད་པ་དང༌།ལར་རང་རེ་གྲྭ་སར་འདི་ལུགས་ཤིན་ཏུ་དར་ཡང་གལ་ཆེ་བར་མཐོང་ནས་འབྲི་བའི་ངལ་བ་སྤངས་སོ།།